Direktiva Komisije 94/1/ES

z dne 6. januarja 1994

o prilagoditvi Direktive Sveta 75/324/EGS o približevanju zakonodaje držav članic o aerosolnih razpršilnikih tehničnemu napredku

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 75/324/EGS z dne 20. maja 1975 o približevanju zakonodaje držav članic o aerosolnih razpršilnikih [1], kakor je bila nazadnje spremenjena s Aktom o pristopu Španije in Portugalske, zlasti člena 10(3) Direktive,

ker se je ena izmed držav članic sklicevala na zaščitno klavzulo, navedeno v členu 10 Direktive 75/324/EGS;

ker so sprejeti zaščitni ukrepi upravičeni glede na nevarnost, povezano s povečano uporabo zelo lahko vnetljivih pogonskih snovi kot nadomestkov za ogljikokloride in ogljikofluoride (CFC) v aerosolnih razpršilnikih;

ker so nekatere snovi in/ali preparati, ki jih vsebujejo nekateri aerosolni razpršilniki, še posebno vnetljivi;

ker trenutno veljavne določbe ne zadostujejo za preprečitev nevarnosti nekaterih aerosolnih razpršilnikov in ker bi bilo zato treba te določbe prilagoditi;

ker nekateri aerosolni razpršilniki, čeprav vsebujejo vnetljive snovi in/ali pripravke, ne pomenijo nikakršne nevarnosti vžiga in ker bi bilo zato potrebno znižati nekatere zahteve za označevanje;

ker so določbe te direktive v skladu z mnenjem Odbora za prilagajanje tehničnemu napredku,

SPREJELA NASLEDNJO DIREKTIVO:

Člen 1

Direktiva 75/324/EGS se spremeni:

1. Člen 8(1)(d) se nadomesti z naslednjim besedilom:

"(d) podrobnosti, navedene v točkah 2.2 in 2.3 Priloge;"

2. Za členom 9 se doda naslednji člen:

"Člen 9a

Kadar oseba, ki je odgovorna za prodajo aerosolnih razpršilnikov razpolaga z rezultati testiranja ali drugimi podatki, ki kažejo, da ti razpršilniki, čeprav imajo vnetljivo vsebino, v normalnih ali razumno predvidljivih okoliščinah uporabe ne pomenijo nikakršne nevarnosti vžiga, se lahko na svojo odgovornost odloči, da ne uporabi določb točk 2.2(b) in 2.3(b) Priloge.

Ta oseba omogoči državam članicam dostop do kopije take dokumentacije.

V takem primeru je treba na etiketi jasno navesti količino vnetljivega materiala, ki ga vsebuje aerosolni razpršilnik, v obliki naslednjega čitljivega in neizbrisnega besedila: ‚X % teže vsebine je vnetljive‘."

3. Priloga se spremeni, kakor je prikazano v prilogi k tej direktivi.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, do 1. oktobra 1994. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Države članice uporabljajo te določbe od 1. aprila 1995.

2. Države članice predložijo Komisiji besedila predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

V Bruslju, 6. januarja 1994

Za Komisijo

Martin Bangemann

Član Komisije

[1] UL L 147, 9.6.1975, str. 40.

--------------------------------------------------

PRILOGA

(a)(b) Priloga k Direktivi 75/324/EGS se spremeni:

Točka 1.8 se nadomesti z:

"1.8 Vnetljiva vsebina

‚Vnetljiva vsebina‘ pomeni pripravke in preparate, ki ustrezajo merilom, določenim za kategorije ‚zelo lahko vnetljivo‘, ‚lahko vnetljivo‘, ‚vnetljivo‘ in navedbam v Prilogi VI k Direktivi Sveta 67/548/EGS.

Vnetljivost in plamenišče vsebine posode se določita s posebnimi metodami, ki so opisane v delu A Priloge V k zgoraj navedeni direktivi."

Točka 2.2 se nadomesti z:

"2.2 Označevanje

Brez poseganja v direktive, o razvrščanju, pakiranju in etiketiranju nevarnih snovi in preparatov, zlasti kar zadeva nevarnost za zdravje in/ali okolje, mora imeti vsak aerosolni razpršilnik vidno pritrjeno naslednjo čitljivo in neizbrisno oznako:

(a) Ne glede na vsebino: ‚Posoda je pod tlakom: zaščitite jo pred sončno svetlobo in je ne izpostavljajte temperaturi višji od 50 °C. Posode tudi po uporabi ne luknjajte ali sežigajte.‘;

(b) kadar je vsebina vnetljiva skladno točko 1.8: kadar je primerno, z oznako za plamen in navedbo, (oznaka) da so snovi in/ali pripravki, ki jih vsebuje aerosolni razpršilnik, vključno s pogonskimi sredstvi, vnetljive in ustrezni izrazi za nevarnost, ki so določeni skladno z merili v točki 2.2.3, 2.2.4 ali 2.2.5 Priloge VI k Direktivi 67/548/EGS, in kar zadeva simbol za plamen in navedbo nevarnosti, skladno z določbami Priloge II k zgoraj navedeni direktivi.

2.3 Posebne navedbe glede uporabe

Brez poseganja v direktive, o razvrščanju, pakiranju in etiketiranju nevarnih snovi in preparatov, zlasti kar zadeva nevarnost za zdravje in/ali okolje, mora biti na vsakem aerosolnem razpršilniku vidno navedeno naslednje čitljivo in neizbrisno besedilo:

(a) ne glede na vsebino: dodatna opozorila o delovanju, ki opozarjajo uporabnike na posebne nevarnosti proizvoda;

(b) kadar je vsebina vnetljiva, naslednja opozorila:

- ‚Ne pršiti v odprt plamen ali žareče telo.‘

- ‚Hraniti ločeno od virov vžiga – ne kaditi.‘

- ‚Hraniti izven dosega otrok‘."

--------------------------------------------------